Document ID: 31976L0766

31976L0766
L 262/149
JURNALUL OFÍCIAL AL UNIUNII EUROPENE
DIRECTIVA 76/766/CEE A CONSILIULUI
din 27 iulie 1976
de apropiere a legislațiilor statelor membre privind tabelele alcoolmetrice
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 100,
având în vedere propunerea Comisiei,
având în vedere avizul Adunării Parlamentare (1),
având în vedere avizul Comitetului Economic și Social (2),
întrucât în mai multe state membre există legislații care definesc concentrația alcoolică a unui amestec de apă și etanol; întrucât aceste legislații diferă de la un stat membru la altul și creează, în consecință, obstacole în calea tranzacțiilor comerciale; întrucât, în aceste condiții, se impune pe plan comunitar armonizarea acestui domeniu și stabilirea unei definiții comune;
întrucât, în rezoluția sa din 17 decembrie 1973 (3) privind politica industrială, Consiliul invita Comisia să-i prezinte până la 1 decembrie 1974 o propunere de directivă privind alcoolmetria și alcoolmetrele;
întrucât armonizarea actelor cu putere de lege și actelor administrative privind metoda de stabilire a concentrației alcoolice pe baza rezultatelor măsurărilor efectuate este, de asemenea, indispensabilă pentru completarea armonizării privind alcoolmetrele și aerometrele pentru alcool, în vederea eliminării oricărei ambiguități și risc de contestație,
ADOPTĂ PREZENTA DIRECTIVĂ:
Articolul 1
Prezenta directivă stabilește metoda de exprimare a concentrației alcoolice exprimată ca fracție volumică sau masică, definită în anexă, și dă o formulă care permite elaborarea tabelelor care vor servi la calcularea concentrației alcoolice pe baza măsurărilor făcute.
Articolul 2
De la 1 ianuarie 1980, statele membre nu pot contesta concentrațiile alcoolice stabilite cu ajutorul tabelelor alcoolmetrice, elaborate pe baza formulei indicate în anexă și a măsurărilor efectuate cu alcoolmetrele sau aerometrele pentru alcool ce poartă mărci și însemne CEE sau cu instrumente cu un grad de precizie cel puțin echivalent, din motive ce privesc utilizarea acestor tabele sau instrumente.
Articolul 3
Simbolurile utilizate pentru indicarea concentrației alcoolice menționate în articolul 2, astfel cum sunt definite acestea în anexă, sunt următoarele:
„% vol” pentru concentrația alcoolică exprimată ca fracție volumică,
„% mas” pentru concentrația alcoolică exprimată ca fracție masică.
Articolul 4
De la 1 ianuarie 1980, statele membre interzic utilizarea concentrațiilor alcoolice care nu respectă cerințele prezentei directive.
Articolul 5
(1) Statele membre adoptă și publică, în termen de 24 de luni de la data notificării prezentei directive, măsurile necesare pentru a se conforma prezentei directive și informează imediat Comisia cu privire la aceasta.
Statele membre aplică aceste dispoziții începând cu 1 ianuarie 1980.
(2) Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
Articolul 6
Prezenta directivă se adresează statelor membre.
Adoptată la Bruxelles, 27 iulie 1976.

Labels: 1
17
15